**בית הדין הצבאי המחוזי**

**מחוז שיפוטי ז"י**

|  |  |  |
| --- | --- | --- |
| **בפני:**  | **אל"ם מאיה גולדשמידט** | **- אב"ד** |
|  | **רס"ן אורן ניב** | **- שופט** |
|  | **סרן צליל אורי** | **- שופט** |

**בעניין: התובע הצבאי (ע"י ב"כ, סגן קטי אוסטרין)**

**נגד**

**ח/XXX טוראי ע' ח' (ע"י ב"כ,** **עו"ד עידן פסח**)

**הכרעת - דין**

על פי הודאתו, בהתאם לכתב האישום המתוקן ולפרטים הנוספים, מורשע הנאשם בעבירות הבאות:

1. בשלוש עבירות של סחר בסם מסוכן, לפי סעיף 13 + 19א לפקודת הסמים המסוכנים [נוסח חדש], תשל"ג – 1973.
2. שתי עבירות שעניינן הדחת קטין לסם מסוכן, לפי סעיף 21(א)(1) + (3) לפקודת הסמים המסוכנים [נוסח חדש], התשל''ג – 1973.
3. שימוש בסם מסוכן לפי סעיף 7(א) + (ג) סיפא לפקודת הסמים המסוכנים [נוסח חדש], התשל''ג – 1973.

**ניתנה היום, כ''ט בשבט התש''ף, 24/02/2020, והודעה בפומבי ובמעמד הצדדים.**

\_\_\_\_\_( - )\_\_\_\_\_ \_\_\_\_\_( - )\_\_\_\_\_ \_\_\_\_\_( - )\_\_\_\_\_

שופט אב"ד שופט

**גזר - דין**

מבוא

1. הנאשם, רב"ט ע' ח' הורשע בכתב אישום מתוקן המייחס לו עבירות של סחר בסם מסוכן, הדחת קטין לסם מסוכן ושימוש בו.
2. מכתב האישום המתוקן והפרטים הנוספים עולה, כי במועדים שבין דצמבר 2018 ליולי 2019 נהג הנאשם בהזדמנויות שונות, למכור סם מסוג קנאביס, בכמויות של "חצי אצבע" חשיש עד ל"אצבע" חשיש, או במשקל של בין 10-23 גרם, בתמורה שנעה בין 400 ל-1,000 ₪. כמו כן נהג למכור במספר רב של הזדמנויות סם מסוג קנאביס במשקל 1 גרם או בכמות של "חצי אצבע" חשיש עד ל"אצבע" חשיש במספר רב של הזדמנויות. הנאשם גם מכר במספר הזדמנויות את הסם האמור לשלושה אזרחים קטינים, בכמות של "חצי אצבע" חשיש ועד "אצבע חשיש" בתמורה של בין 100 ל-200.

בנוסף לכך במועדים שבין ינואר 2019 ועד ליולי 2019, נתן הנאשם לשלושה אזרחים קטינים סם מסוכן או שידל אותם להשיגו. בין השאר ביקש הנאשם ביוני 2019 מאחד הקטינים, לאסוף סם מסוג קנאביס ממקומות שונים עבורו; וכן ביקש מאותו קטין להעביר לאזרח אחר חצי אצבע חשיש בתמורה ל-100 ₪ במזומן. במקרה אחר ביקש מאותו קטין לאסוף שקית ובה 15 גרם קנאביס ממקום מסויים ולחלקו לשתי שקיות שונות.

עוד מייחס כתב האישום לנאשם שימוש בסם מסוג קנאביס, במועדים שבין אפריל 2019 ליולי 2019, בתדירות יומית, לעיתים גם עם חיילים ואזרחים נוספים

תיק החקירה נפתח בעקבות קבלת מידע מודיעיני, והנאשם נעצר בגינו ביום 16/7/2019.

1. הנאשם התגייס לצה"ל ביום 19/2/2018 במסגרת מקא"ם, ופוטר מהשירות ביום 9/9/2019. אין לחובתו עבר פלילי, אולם במהלך שירותו נעדר מספר פעמים מהשירות לתקופות קצרות, ונשפט בדין משמעתי.
2. ההגנה הציגה בפנינו חוות דעת ברה"ן וחוות דעת קרימינולוגית – פסיכו סוציאליות, בהן פורטו בהרחבה נסיבותיו האישיות של הנאשם. מחוות הדעת האמורות עלה, כי הנאשם גדל במשפחה שהיתה נתונה בקשיים כלכליים. יחסיו עם הוריו עלו על שרטון לפני מספר שנים והוא עזב את ביתו, ניתק את הקשר עם הוריו ועבר לגור בבית סבו וסבתו. סבו שהיה דמות משמעותית עבורו, נפטר לפני כשנה ומחצה והוא נותר לטפל בסבתו. בכיתה י"א נפלט מבית הספר והחל לעבוד.

עלה עוד מחוות הדעת כי הנאשם החל להשתמש בסמים כבר בגיל 16, ובהמשך התמכר לסם עד שהוא השתלט על כל אורחות חייו. הנאשם צבר חובות בשל השימוש בסם וזה גם היה הרקע לכך שהחל לסחור בסם. מאז מעצרו החל הנאשם בהליכי גמילה, והוא עובר תהליך שאינו פשוט הן בפן הפיזי והן בפן הרגשי. על רקע התמכרותו לסם גם הוחלט לפטרו מהשירות בפרופיל 21.

כן עלה מחוות הדעת כי הנאשם מגלה כעת תובנה למצבו. מעצרו ומשפטו היוו עבורו חוויה מטלטלת וקשה, ויש בהם כדי להוות גורם מרתיע משמעותי. לפיכך הוא מגלה כעת מוטיבציה לערוך שינוי באורח חייו. אף בפנינו הביע הנאשם את חרטתו, וציין כי רצונו לשוב למסלול חיים רגיל ונורמטיבי. עוד הובא בפנינו, כי לאחרונה שב והתחדש הקשר של הנאשם עם הוריו, והם תומכים בו ומבקשים לסייע לו בהליכי השיקום.

1. הוצג בפנינו הסדר טיעון שנקשר בין הצדדים, המבקש לתת ביטוי לחומרת העבירות שביצע הנאשם; וביחס לכך יש לציין, כי הנאשם היה מעורב באופן עמוק בשימוש ובסחר בסם, וחומרה יתרה יש בכך שעירב במעשיו גם קטינים. עם זאת, הסדר הטיעון אינו מתעלם גם מהיבטי השיקום. ניתן להתרשם כי ברקע מעשיו של הנאשם מצויים גם הקשיים מבית והתמכרותו לסמים. נראה כי מעצרו של הנאשם וההליך המשפטי חוללו בקרבו שינוי. הנאשם נטל אחריות על מעשיו, הוא מביע כעת רצון עז להיגמל ולעלות על דרך הישר, ויש לזקוף עניין זה לזכותו בעת גזירת עונשו. לפיכך, בעת בחינת כלל השיקולים, סברנו כי הענישה המוצעת על ידי הצדדים במסגרת הסדר הטיעון, היא ראויה ומאוזנת בנסיבות העניין; ומצאנו לכבד את הסדר הטיעון המוצע.
2. סוף דבר, על הנאשם נגזרים העונשים הבאים:
3. עשרים וארבעה (24) חודשי מאסר בפועל, שיימנו החל מיום מעצרו של הנאשם, 16/7/2019.
4. שישה (6) חודשי מאסר למשך שלוש (3) שנים, לבל יעבור הנאשם כל עבירה מסוג פשע לפי פקודת הסמים המסוכנים [נוסח חדש], התשל"ג-1973.
5. שלושה (3) חודשי מאסר מותנים למשך שנתיים (2), לבל יעבור הנאשם כל עבירה מסוג עוון לפי פקודת הסמים המסוכנים [נוסח חדש], התשל"ג-1973, עבירה שעניינה סירוב להיבדק לשם גילוי שימוש בסמים מסוכנים לפי סעיף 127א'+250א' לחוק השיפוט הצבאי, תשט"ו-1955 וכן עבירה שעניינה אי קיום הוראות מחייבות, בגין הפרת הוראת פ"מ 33.0220 (למעט ביחס למשקה משכר) לפי סעיף 133 לחוק השיפוט הצבאי, תשט"ו-1955.
6. קנס בסך אלפיים וחמש מאות (2,500) ש"ח אשר ישולם בעשרה (10) תשלומים שווים, חודשיים ורצופים, החל מיום 1/4/2020. באם לא ישולם אחד התשלומים במועדו, יועמד הקנס לפירעון מיידי. ככל שלא ישלם הנאשם את הקנס ייאסר לשלושים ימים.
7. הנאשם ייפסל מקבלת או החזקת רנצ"א למשך שמונה עשר (18) חודשים, שמניינם מסיום עונש המאסר.

**לאור בקשת הנאשם יועבר העתק גזר הדין למפקד בס"כ XXX, המתבקש לשקול את בקשת הנאשם להמשיך את ריצוי עונשו במתקן כליאה זה.**

**זכות ערעור תוך 15 יום.**

**ניתן היום, כ''ט בשבט התש''ף, 24/02/2020, והודע בפומבי ובמעמד הצדדים.**

\_\_\_\_\_( - )\_\_\_\_\_ \_\_\_\_\_( - )\_\_\_\_\_ \_\_\_\_\_( - )\_\_\_\_\_

שופט אב"ד שופט

העתק נכון מן המקור

ליבי יעקובי, סרן

ע. משפטית לנשיאת בית הדין

חתימת המגיה
נערך על ידי י.י. תאריך הדפסה: 24.02.2020